_________________________________________________

-   บริษัทประกอบธุรกิจด้านบันเทิงและสันทนาการที่ครบวงจร โดยมีบริษัทในเครือรวมทั้งสิ้น 33
    บริษัท แบ่งเป็น 5 กลุ่มธุรกิจหลัก คือ กลุ่มธุรกิจเพลง กลุ่มธุรกิจสื่อ กลุ่มธุรกิจภาพยนตร์
    กลุ่มธุรกิจ Mobile and Internet Contents และกลุ่มธุรกิจ Edutainment

-   รายได้หลักของกลุ่มบริษัท คือ ธุรกิจเพลง มีสัดส่วนประมาณร้อยละ 60
    ของรายได้ทั้งกลุ่มบริษัท รองลงมาเป็นรายได้จากธุรกิจสื่อ ได้แก่ สื่อวิทยุและ สื่อโทรทัศน์
    โดยมีสัดส่วนร้อยละ 18 และ 8 ของรายได้ทั้งกลุ่มบริษัท ตามลำดับ

-   กลุ่มธุรกิจเพลงได้แบ่งความรับผิดชอบการสร้างสรรค์และผลิตผลงานเพลงเป็นลักษณะของค่ายเพลง
    ปัจจุบันมี 12 ค่าย ประกอบด้วย 10 ค่ายในสังกัดของบริษัท และอีก 2 ค่าย
    ในสังกัดของบริษัทในเครือ

-   ปัจจุบันกลุ่มธุรกิจสื่อของบริษัทประกอบไปด้วย กลุ่มธุรกิจวิทยุ
    ผลิตและจัดรายการวิทยุในระบบเอฟเอ็ม 5 คลื่นสถานี ได้แก่ F.M. 88 (Radio No
    Problem), F.M. 94.0 (Bangkok Radio), F.M. 91.5 (Hot Wave), F.M. 93.5
    (Radio Vote Satellite) และ F.M. 106.5 (Green Wave) กลุ่มธุรกิจสื่อโทรทัศน์
    ทำหน้าที่ผลิตรายการเพื่อออกอากาศและรับจ้างผลิตรายการโทรทัศน์
    โดยปัจจุบันมีรายการที่บริษัทดำเนินการอยู่ 26รายการ แบ่งประเภทเป็นรายการเพลง
    ละครโทรทัศน์ รายการเกมส์โชว์ และรายการสาระบันเทิง
    และกลุ่มธุรกิจสิ่งพิมพ์ทำหน้าที่ผลิตนิตยสารแฟชั่นรายเดือน อิมเมจ และหนังสือพ๊อคเก็ตบุ๊กต่างๆ

-   ในเดือนพฤศจิกายน 2545
    กลุ่มบริษัทได้นำธุรกิจสื่อเข้าจดทะเบียนในตลาดหลักทรัพย์แห่งประเทศไทยภายใต้ชื่อบริษัท
    จีเอ็มเอ็ม มีเดีย จำกัด (มหาชน)
    โดยมีวัตถุประสงค์เพื่อระดมทุนสำหรับการขยายธุรกิจสื่อของบริษัทในอนาคต

-   ในระหว่างวันที่ 2 เมษายน ถึง 2 ตุลาคม 2545 บริษัทได้ทำการซื้อหุ้นคืน (Treasury
    Stocks) จำนวน 10 ล้านหุ้น (มูลค่าที่ไว้หุ้นละ 1 บาท) หรือคิดเป็นร้อยละ 2
    ของหุ้นที่จำหน่ายทั้งหมด โดยมีมูลค่าหุ้นที่ซื้อคืนทั้งหมด 157 ล้านบาท
    โดยได้รับการอนุมัติจากที่ประชุมคณะกรรมการบริษัทครั้งที่ 1/2545 ประชุมเมื่อวันที่ 28
    กุมภาพันธ์ 2545 นอกจากนี้ในเดือนกรกฎาคม 2545 บริษัทได้ลดมูลค่าที่ตราไว้ของหุ้นจาก 10
    บาท เป็น 1 บาท

-   ในระหว่างเดือนมิถุนายน ถึง พฤศจิกายน 2545 กลุ่มบริษัทได้มีการปรับโครงสร้างภายใน
    โดยมีวัตถุประสงค์หลักสองประการคือเพื่อให้เกิดความคล่องตัว
    และความชัดเจนในการบริหารด้วยการโอนขายบริษัทย่อยที่มีผลการดำเนินงานขาดทุน
    หรือหยุดการดำเนินงานจำนวนทั้งสิ้น 10 บริษัท จากแกรมมี่ และบริษัทในเครือ มายังบริษัท
    จีเอ็มเอ็ม โฮลดิ้ง จำกัด ซึ่งเป็นบริษัทที่บริษัทถือหุ้นเต็มร้อยละ 100 ในราคามูลค่าตามบัญชี
    นอกจากนี้ยังได้มีการโอนขายบริษัทที่ประกอบธุรกิจสื่อจำนวนทั้งสิ้น 8 บริษัทมายัง
    บริษัทจีเอ็มเอ็ม แกรมมี่ จำกัด (มหาชน)

-   เพื่อที่จะให้กลุ่มบริษัทสามารถบรรลุถึงเป้าหมายและขยายการดำเนินธุรกิจปัจจุบันต่อไป
    กลุ่มบริษัทมี โครงการที่จะขยายการดำเนินงานในธุรกิจภาพยนตร์ให้เป็นที่ยอมรับในตลาดสากล
    โดยในปี 2545 ได้เริ่มด้วยการร่วมทุนจัดตั้ง บริษัท หับโห้หิ้น ฟิลม์ จำกัด
    และนำภาพยนตร์ไทยเรื่อง “15 ค่ำ เดือน 11” (Mekhong Full Moon Party)
    ออกสู่สายตาประชาน ซึ่งประสบความสำเร็จเป็นอย่างดี
    และยังคงผลักดันให้มีการจัดเก็บลิขสิทธิ์คาราโอเกะที่ถูกต้องตามกฎหมายสำหรับผู้ประกอบการคาราโอเกะในเชิงพาณิชย์ต่อไป
    ตลอดจนการนำผลงานเพลงที่มีอยู่ใน Music Library
    ของบริษัทมาผลิตและสร้างสรรค์เป็นผลงานใหม่ในรูปแบบต่างๆ
    ซึ่งถือเป็นกลยุทธ์ที่สร้างความเติบโตให้แก่บริษัทอย่างต่อเนื่องมาโดยตลอด

-   ในปี 2545 บริษัทยังคงได้รับการคัดเลือกจากนิตยสารฟาร์อีสเทิร์น อีโคโนมิคส์ รีวิว (Far
    Eastern Economic Review) ซึ่งเป็นนิตยสารทางด้านการเงิน
    ให้เป็นบริษัทชั้นนำของประเทศไทยอันดับที่ 1
    ในด้านนวัตกรรมในการตอบสนองความต้องการของลูกค้า เป็นปีที่ 5 ติดต่อกัน
    และเป็นบริษัทชั้นนำของประเทศไทยอันดับที่ 8 เป็นปีที่ 2 ติดต่อกัน และ เป็นหนึ่งใน 200
    บริษัททั่วโลกที่ได้รับรางวัล Best Under a Billion จากนิตยสาร Forbes
    จากการคัดเลือกบริษัททั่วโลกกว่า 20,000 บริษัท